b'\n_START_ARTICLE_\nKeliakia\n_START_PARAGRAPH_\nKeliakia on elinik\xc3\xa4inen autoimmuunisairaus, jossa rukiin, vehn\xc3\xa4n ja ohran sis\xc3\xa4lt\xc3\xa4m\xc3\xa4 valkuaisaine gluteeni aiheuttaa ohutsuolen limakalvolla tulehdusreaktion ja vaurioittaa suolinukkaa, mik\xc3\xa4 h\xc3\xa4iritsee ravintoaineiden imeytymist\xc3\xa4. Vaurion aiheuttajana on gluteenin prolamiiniosa, joka vaihtelee eri viljoissa. Vehn\xc3\xa4n gliadiini, rukiin sekaliini ja ohran hordeiini aiheuttavat immunologisen vasta-ainereaktion. Prolamiini tarttuu ohutsuolen limakalvossa sit\xc3\xa4 vastaan muodostuneeseen vasta-aineeseen, joka johtaa limakalvon nukkarakenteen tuhoutumiseen. _NEWLINE_V\xc3\xa4est\xc3\xb6seulontatutkimusten mukaan keliakiaa esiintyy Suomessa 1,5 prosentilla lapsista ja jopa 2,7 prosentilla vanhuksista. Taudin esiintyvyys lis\xc3\xa4\xc3\xa4ntyy i\xc3\xa4n my\xc3\xb6t\xc3\xa4. Sairaus on naisilla yleisempi kuin miehill\xc3\xa4. Keliakiaa runsaasti tutkineen professori Markku M\xc3\xa4en mukaan enemmist\xc3\xb6 (vuonna 2010 noin 3/4) keliaakikoista on diagnostisoimatta eli ei tied\xc3\xa4 sairaudestaan eik\xc3\xa4 saa hoitoa siihen. Suurin osa tapauksista on piilevi\xc3\xa4, ja oireet ovat usein lievi\xc3\xa4 ja ep\xc3\xa4tyypillisi\xc3\xa4. Kuitenkin hoitamaton keliakia kaksinkertaistaa kuolemanriskin._NEWLINE_Keliakia ei ole allergia, joten sit\xc3\xa4 ei tule sekoittaa esimerkiksi vilja-allergiaan, joka tarkoittaa yliherkkyytt\xc3\xa4 vehn\xc3\xa4lle, rukiille, ohralle ja kauralle. Vilja-allergiaa esiintyy harvoin aikuisilla.\n_START_SECTION_\nOireet\n_START_PARAGRAPH_\nKeliakian oireet ovat usein lievi\xc3\xa4, ja diagnoosin saaminen saattaa kest\xc3\xa4\xc3\xa4 kauan. Tavallisimpia oireita ovat laihtuminen, ripuli tai l\xc3\xb6ys\xc3\xa4t ulosteet, vatsakivut, pahoinvointi ja ruokahaluttomuus. Harvinaisempia oireita ovat suun haavaumat eli aftat, hampaiden kiillevauriot, kipe\xc3\xa4 kieli, vatsan turpoaminen, luusto-, lihas- tai nivelkivut, hermos\xc3\xa4ryt, K-vitamiinin puutoksesta johtuva vuototaipumus, iho-oireet, ummetus, kuukautish\xc3\xa4iri\xc3\xb6t, lapsettomuus, masennus ja muut psyykkiset h\xc3\xa4iri\xc3\xb6t sek\xc3\xa4 lapsilla todettava kasvun hidastuminen ja puberteetin my\xc3\xb6h\xc3\xa4styminen. My\xc3\xb6s ravintoaineiden imeytymish\xc3\xa4iri\xc3\xb6t, hengitystieoireet ja v\xc3\xa4symys ovat tavallisia oireita. Keliakia voi aiheuttaa lapsilla ahdistusta, masennusta tai aggressiivisuutta._NEWLINE_Hoitamaton keliakia voi aiheuttaa muun muassa osteoporoosia eli luukatoa. Keliaakikoilla tavataan my\xc3\xb6s monia vitamiinien puutoksista johtuvia oireita, koska esimerkiksi rasvaliukoisten vitamiinien imeytyminen heikentyy ja niiden pitoisuudet veress\xc3\xa4 v\xc3\xa4henev\xc3\xa4t. Noin puolella keliaakikoista on laktoosi-intoleranssi, joka useimmiten osoittautuu gluteenin tuhoaman suolinukan sivuoireeksi: kun suolinukka on palautunut, voidaan siirty\xc3\xa4 j\xc3\xa4lleen maitotuotteisiin._NEWLINE_Sairaus voi esiinty\xc3\xa4 my\xc3\xb6s iholla ihokeliakiana eli dermatitis herpetiformisina, jolloin iholle tulee kutisevaa pienirakkulaista ihottumaa. Ihokeliakoilla on useimmiten my\xc3\xb6s suolisto-oireita, mutta ne ovat usein lievi\xc3\xa4._NEWLINE_Harvinaisissa tapauksissa keliakia vaikuttaa oireettomalta.\n_START_SECTION_\nDiagnoosi\n_START_PARAGRAPH_\nKeliakian hoitosuosituksen mukaan keliakian toteamisen keskeiset kriteerit ovat ohutsuolikoepala, ihokoepala, kliininen tai histologinen paraneminen gluteenittomalla ruokavaliolla ja erityistilanteissa gluteenialtistus. Alkututkimuksena voidaan k\xc3\xa4ytt\xc3\xa4\xc3\xa4 verikoetta, josta etsit\xc3\xa4\xc3\xa4n keliakiavasta-aineita. Luotettavin verikokeista on endomysiini-vasta-ainetutkimus, jonka avulla diagnoosi voidaan tehd\xc3\xa4 jopa ilman ohutsuolen t\xc3\xa4hystyst\xc3\xa4. P\xc3\xa4\xc3\xa4s\xc3\xa4\xc3\xa4nt\xc3\xb6isesti tarvitaan kuitenkin suolin\xc3\xa4ytteen mikrosoppista tutkimusta. N\xc3\xa4yte otetaan gastroskopialla eli mahalaukun t\xc3\xa4hystyksell\xc3\xa4, jossa t\xc3\xa4hystin vied\xc3\xa4\xc3\xa4n ohutsuoleen saakka._NEWLINE_Keliakian toteamista varten Suomessa on kehitetty my\xc3\xb6s apteekista saatava keliakian pikatesti, joka soveltuu my\xc3\xb6s kotik\xc3\xa4ytt\xc3\xb6\xc3\xb6n. Pikatesti ei kuitenkaan ole yht\xc3\xa4 luotettava kuin ohutsuolesta otettava koepalatesti, joten positiivisen pikatestidiagnoosin j\xc3\xa4lkeen tulee k\xc3\xa4\xc3\xa4nty\xc3\xa4 l\xc3\xa4\xc3\xa4k\xc3\xa4rin puoleen varsinaisen diagnoosin saamiseksi.\n_START_SECTION_\nHoito\n_START_PARAGRAPH_\nNykyl\xc3\xa4\xc3\xa4ketieteen mukaan ainoa keliakiaan auttava hoito on elinik\xc3\xa4inen gluteeniton ruokavalio. Ruokavaliosta j\xc3\xa4tet\xc3\xa4\xc3\xa4n pois ruista, ohraa ja vehn\xc3\xa4\xc3\xa4 sis\xc3\xa4lt\xc3\xa4v\xc3\xa4t viljavalmisteet. Gluteenittoman ruokavalion aloittamisesta kest\xc3\xa4\xc3\xa4 suunnilleen puolesta vuodesta vuoteen, kunnes suolinukka on palautunut normaaliksi. Ihokeliakiassa ihottuma katoaa suurin piirtein samassa ajassa. Ravintoaineiden imeytyminen kuitenkin alkaa jo ennen t\xc3\xa4t\xc3\xa4._NEWLINE_Suositusten mukaan keliaakikot voivat k\xc3\xa4ytt\xc3\xa4\xc3\xa4 kauraa osana ruokavaliotaan. Kauran on kuitenkin oltava puhdasta: on periaatteessa mahdollista, ett\xc3\xa4 tavallisissa kauratuotteissa on j\xc3\xa4\xc3\xa4mi\xc3\xa4 ohrasta, vehn\xc3\xa4st\xc3\xa4 tai rukiista. Keliaakikolle turvallisia kauratuotteita saa yleens\xc3\xa4 tavallisista ruokakaupoista. Tutkimuksissa k\xc3\xa4ytetyt kauram\xc3\xa4\xc3\xa4r\xc3\xa4t ovat olleet 50\xe2\x80\x9390 grammaa kauraa p\xc3\xa4iv\xc3\xa4ss\xc3\xa4. Kauran k\xc3\xa4ytt\xc3\xb6 voidaan aloittaa heti taudin toteamisvaiheessa. Kauran korkean kuitupitoisuuden vuoksi tulee sen k\xc3\xa4ytt\xc3\xb6 aloittaa varovaisesti. Jos ruokavaliossa on ollut kovin v\xc3\xa4h\xc3\xa4n kuitua, vatsaoireita voi helposti ilmet\xc3\xa4, kun kauran k\xc3\xa4ytt\xc3\xb6 aloitetaan liian suurella annoksella. Keliakialiitto ei suosittele spelttivehn\xc3\xa4n k\xc3\xa4ytt\xc3\xb6\xc3\xa4, koska se on geneettisesti kaukaista sukua vehn\xc3\xa4lle. Tutkimuksissa on todettu speltin sis\xc3\xa4lt\xc3\xa4v\xc3\xa4n runsaasti gluteenia. Keliakiaruokavaliossa voidaan k\xc3\xa4ytt\xc3\xa4\xc3\xa4 yleens\xc3\xa4 my\xc3\xb6s teollisesti prosessoitua vehn\xc3\xa4t\xc3\xa4rkkelyst\xc3\xa4, jonka gluteenipitoisuus on eritt\xc3\xa4in alhainen._NEWLINE_Ihokeliakiassa on usein tarpeen hoidon alkuvaiheessa k\xc3\xa4ytt\xc3\xa4\xc3\xa4 l\xc3\xa4\xc3\xa4kkeit\xc3\xa4 ihottuman rauhoittamiseksi. Ruokavaliota noudattamalla keliaakikko voi el\xc3\xa4\xc3\xa4 normaalia el\xc3\xa4m\xc3\xa4\xc3\xa4, eik\xc3\xa4 sairaus vaikuta el\xc3\xa4m\xc3\xa4\xc3\xa4 lyhent\xc3\xa4v\xc3\xa4sti._NEWLINE_Mik\xc3\xa4li tuotteessa on gluteenia, se ilmoitetaan aina omalla nimell\xc3\xa4\xc3\xa4n tuotteen ainesosaluettelossa, eik\xc3\xa4 se voi piiloutua E-koodin taakse.\n_START_SECTION_\nEsiintyvyys\n_START_PARAGRAPH_\nKeliakian esiintyvyytt\xc3\xa4 Suomessa on tutkittu paljon, ja tutkimusten perusteella noin kaksi prosenttia suomalaisista sairastaa keliakiaa. Kuitenkin vain noin kolmasosa n\xc3\xa4ist\xc3\xa4 keliaakikoista on diagnosoituja keliaakikkoja, ja suurin osa keliaakikoista sairastaa tautia tiet\xc3\xa4m\xc3\xa4tt\xc3\xa4\xc3\xa4n. Suurin osa keliakiaa sairastavista on naisia. Keliakian esiintyvyydess\xc3\xa4 on my\xc3\xb6s suuria eroja maapallon eri alueiden v\xc3\xa4lill\xc3\xa4, mik\xc3\xa4 johtuu osittain mm. siit\xc3\xa4, kuinka paljon gluteenipitoisia tuotteita alueella k\xc3\xa4ytet\xc3\xa4\xc3\xa4n._NEWLINE_Autismin kirjon ihmisill\xc3\xa4 autoimmuunisairauksista keliakia on yleist\xc3\xa4. My\xc3\xb6s nuoruustyypin diabetesta sairastavilla keliakia on normaalia yleisemp\xc3\xa4\xc3\xa4.\n_START_SECTION_\nPerinn\xc3\xb6llisyys\n_START_PARAGRAPH_\nKeliakia on perinn\xc3\xb6llinen tauti. Jos \xc3\xa4idill\xc3\xa4 tai is\xc3\xa4ll\xc3\xa4 on keliakia, on lapsen riski saada tauti noin 10-15\xc2\xa0%. Viel\xc3\xa4 ei osata sanoa, miksi osa ihmisist\xc3\xa4 saa oireita gluteenista. Mahdollisena pidet\xc3\xa4\xc3\xa4n, ett\xc3\xa4 perinn\xc3\xb6lliset tekij\xc3\xa4t k\xc3\xa4ynnist\xc3\xa4v\xc3\xa4t gluteenin prolamiiniosaa vastaan vasta-ainereaktion. Valtaosalla keliakiapotilaista on todettavissa kudosantigeenityyppi HLA-B8. HLA-geenialue sijaitsee kromosomissa 6. HLA-geenit selitt\xc3\xa4v\xc3\xa4t vain osan keliakian perinn\xc3\xb6llisyydest\xc3\xa4. Uusimmissa tutkimuksissa on l\xc3\xb6ydetty keliakiaan liittyv\xc3\xa4\xc3\xa4 geenialuetta 2. ja 10. kromosomeista. Tutkimuksissa todettiin kromosomissa 2 sijaitsevan CTLA-4-geenin yhteys keliakiaan.\n_START_SECTION_\nKeliakialiitto\n_START_PARAGRAPH_\nKeliakialiitto on vuonna 1976 perustettu j\xc3\xa4rjest\xc3\xb6, jonka tavoitteena on parantaa keliaakikoiden el\xc3\xa4m\xc3\xa4nlaatua ja heid\xc3\xa4n terveytt\xc3\xa4\xc3\xa4n j\xc3\xa4rjest\xc3\xa4m\xc3\xa4ll\xc3\xa4 keliakian hoitoon liittyvi\xc3\xa4 palveluita ja etuja. Keliakialiitto koostuu 30 pienemm\xc3\xa4st\xc3\xa4 paikallisesta keliakiayhdistyksest\xc3\xa4, joihin kuuluu Suomessa yhteens\xc3\xa4 jo noin 30 000 j\xc3\xa4sent\xc3\xa4.'